Liberty Bell

La Liberty Bell (in vèneto: Canpana de ła Libartà) ła ze na canpana fata par el 70% da rame, el 20% da stagno e el 10% da altri materiałi, che ła ze pozisionà a Filadelfia in Pensylvania, andove ła zera rivà inte el 1º de setenbre del 1752.

Ghe ze incidesta na scrita, in ingleze, ciapando drento anca un verseto del Levìtego: 
Proclaim LIBERTY Throughout all the Land unto all the Inhabitants Thereof Lev. XXV. v X.
By Order of the ASSEMBLY of the Province of PENSYLVANIA for the State House in PhiladA
Pass and Stow
Philada
MDCCLIII
 Istòria 
La canpana ła ze sta fuzinada inte el 1751 inte el cuartiere de Whitechapel de Londra, andove el zera nasesto William Pen, fondatore del stato de ła Pensylvania e ideatore de ła Carta dei Priviłeji col fin de sełebràrghene el sincuantèzemo aniversàrio. Ła peza 950 kg e ła sinbołeja ła Revołusion americana. Inte el 4 de lujo del 1776, el so sono el ghea congregà i sitadini de Filadelfia par ła letura de ła Declarasion de indipendensa. Prima oncora parò ła gaveva sonà par anunsare ła vertura del primo congreso continentałe inte el 1774 e dopo de ła bataja de Lexington e Concord inte el 1775. Ła ghea sonà par l'ùltema volta inte el 22 de febraro del 1846, in ocazion del conpleano de George Washington.

La Liberty Bell ła ze conosesta anca cofà Old State House Bell ("Vècia Canpana de ła Caza del Stato") dal 1837, co che ła ze sta adotada da ła socetà americana contro de ła s-ciavitù, cofà sìnboło del movimento abołisionista. Inte i Stati Unii, ła Liberty Bell ła ze uno dei pì famejari sìnbołi de indipendensa, amor par ła pàtria e libartà.

Ła zera sta instałada in pasà inte ła tore de l'Independence Hall, Inte el dì de oncó ła canpana, col so tanto conosesto crepo, ła ze esponesta drio de ła strada inte l'interior del Liberty Bell Center.

 Notasion 

Altri projeti

 Linganbi foresti 

Categoria:Monumenti nasionałi dei Stati Unii de l'Amèrica‎